  Майя Бывальцева Удмуртиысь лулчеберетъя юртъёслэсь ваньбурзэс выльдонлы федерал коньдэтысь 1 миллиард манет пала висъялозы. Со сярысь журналистъёслы вераз элькунысь лулчеберетъя но туризмъя министр Владимир Соловьёв. Асьме лулчеберетъя юртъёслэсь ваньбурзэс, инфраструктуразэс умоятон понна матысь вить аръёсы федерал коньдэтысь 1 миллиард манет басьтыны быгатомы шуыса малпасько. Лулчеберет удысын со бадӟым азинскон, малпасько, но шумпотон гинэ ӧвӧл, бадӟым уж но Владимир Соловьёв, Удмуртиысь лулчеберетъя но туризмъя министрСолэн кылъёсызъя, искусствоосъя школаослэсь ваньбурзэс умоятон понна Удмуртия 95 миллион манетлэсь трос басьтыны быгатоз. Озьы ик вуоно гурт клубъёсты быдэсак выльдон понна элькунлы 22 миллион манет висъялозы. Туннэ быдэн 6 миллион манет пала сётӥзы ни Ижкарысь Мунё театрлы, Глазкарысь «Парафраз театрлы» но Сарапулысь Драмая театрлы. Вуоно арын гуртысь лулчеберет юртъёслы нимысьтыз выль автобус басьтыны но лулчеберетъя центр пуктыны чаклало. Матысь куинь аръёсы выль юрт Удмуртиысь одӥгаз карын кылдоз. Вожвылъяськисьёс пӧлын Сарапул, Вотка но Глазкар. Лулчеберетъя выль юрт пуктон интыез улосвыл кивалтэтын пусъёзы.  Тодэ вайытом, Владимир Соловьёв озьы ик ивортӥз, Удмуртиын туризм удыс лулчеберетъя министерствоысь экономикая министерствое выжоз шуыса. Тегъёс: Лулчеберет Театр Удмуртия коньдон ВладимирСоловьёв  